ซิลค์สแปนไม่หวั่น ตลาดออนไลน์คึก
ซิลค์สแปนมั่นใจโต 100% ไม่กังวลตลาดประกันออนไลน์มาแรงแย่งลูกค้า
5 ก.ค. 2559

ซิลค์สแปนมั่นใจโต 100% ไม่กังวลตลาดประกันออนไลน์มาแรงแย่งลูกค้า 
นายบุตรรัตย์ จรูญสมิทธิ์ ประธานเจ้าหน้าที่บริหาร บริษัท ซิลค์สแปน เปิดเผยว่า ตลาดประกันภัยออนไลน์ที่มีการขยายตัวอย่างมากในปัจจุบัน ยังไม่ส่งผลกระทบกับยอดขายของบริษัทแต่อย่างใด เนื่องจากตลาดประกันภัยของไทยมีขนาดใหญ่มากถึง 6 แสนล้านบาท ยังมีช่องทางตลาดได้อีกมาก
“ตลาดประกันภัยออนไลน์ของไทยเพิ่งอยู่ในช่วงเริ่มต้นเท่านั้น ยังสามารถขยายตัวได้อีกมาก ซึ่งเป็นเรื่องที่หลีกเลี่ยงไม่ได้ ที่แต่ละเจ้าก็ต้องเข้ามาเล่นตรงนี้ แม้แต่รัฐบาลเองก็ยังเข้ามาทำ เพียงแต่เราอาจได้เปรียบกว่า เนื่องจากเริ่มทำมานานแล้วถึง 16 ปี มีฐานลูกค้าแล้วประมาณ 3 ล้านคน” นายบุตรรัตย์ กล่าว
ในปีนี้บริษัทตั้งเป้าเติบโตไว้ที่ 100% ทั้งในส่วนของสินค้าประกันภัยและสินค้าทางการเงิน เมื่อเทียบกับปีที่ผ่านมาเติบโต 50% เนื่องจากในปีนี้ได้พัฒนาระบบไอทีและบริการหลังการขายเสร็จแล้ว จึงรองรับลูกค้าได้อย่างเต็มที่ โดยมีสัดส่วนลูกค้าที่ซื้อสินค้าประกันภัยและสินค้าทางการเงินอย่างละเท่ากันที่ 50% และมีลูกค้าที่เข้ามาใช้บริการอย่างต่อเนื่องถึง 75% ทั้งนี้ สถาบันการเงินและบริษัทประกันภัยได้เข้าใจรูปแบบการให้บริการของซิลค์สแปนที่มีการเปรียบเทียบสินค้าระหว่างกันเป็นประโยชน์